Džamija u Mostaćima
Džamija u Mostaćima se nalazi u dijelu grada Mostaće, Trebinje, Bosna i Hercegovina. Komisija za očuvanje nacionalnih spomenika na sjednici održanoj 05. decembra 2018. godine, donijela je odluku da se džamija proglasi za nacionalni spomenik Bosne i Hercegovine. Ovu odluku Komisija je donijela u sljedećem sastavu: Amir Pašić (predsjedavajući), Goran Milojević i Radoje Vidović. Džamija u Mostaćima smještena je u Fetahagića mahali. Prema natpisu na tarihu koji se nalazio iznad ulaza u džamiju i iz jednog dokumenta trebinjskog kadije, zna se da su džamiju podigli građani Trebinja 1866. godine. Uz nju je u isto vrijeme izgrađen mekteb, a 1970. i gasulhana. Mještani Mostaća su na ovoj džamiju sagradili i munaru, jedinstvenu po svom izgledu. Džamija je, kao i svi njeni prateći objekti, porušena je 1993. god. u proteklom ratu. Materijal od porušene džamije nije odvezen sa lokacije, tako da su neki dijelovi korišćeni prilikom obnove. Obnovljena je na temeljima stare džamije sredstvima Trebinjaca i svečano otvorena 15. jula 2007. Džamija nema stalnog imama, povremeno se otvara u mjesecu ramazanu. Ova džamija posjeduje značajnu historijsku, društvenu, dokumentarnu i ambijentalnu vrijednost. Predstavlja primjer manjih jednoprostornih džamija pod šatorastim krovom, sa unutrašnjom drvenom kupolom i valjkastom munarom, karakteristična za džamije istočne Hercegovine. Na džamiji su primjetna znatna oštećenja (slabije izolacija i kamene ploče) na krovu i u samoj unutrašnjosti, što je dovelo do oštećenja, koja se moraju sanirati u što skorije vrijeme. Planirano je detaljno pristupanje sanaciji štete. Potrebna sredstva u ovu svrhu iznose 23.852,26 KM.